
INTERVENIMI I HERSHËM DHE RËNDËSIA E TIJ
Çfarë është intervenimi i hershëm?
Intervenimi i hershëm përfshin vlerësimin, mbështetjen dhe ndërhyrjet profesionale që i ofrohen fëmijës dhe familjes sapo vërehen shenja të një vështirësie ose vonese në zhvillim. Qëllimi nuk është t’i vendosim fëmijës një diagnozë, por të kuptojmë nevojat e tij dhe të krijojmë kushtet që ai të zhvillojë sa më mirë potencialin e vet.
Vështirësitë mund të shfaqen në komunikim dhe gjuhë, ndërveprim social, zhvillim motorik, aftësi njohëse, përpunim shqisor, lojë, sjellje ose aftësi të përditshme. Një vlerësim profesional ndihmon të dallojmë nëse bëhet fjalë për një ritëm individual zhvillimi apo për një nevojë që kërkon mbështetje të strukturuar.
Pse është kaq i rëndësishëm intervenimi i hershëm?
Vitet e para të jetës janë periudhë veçanërisht e rëndësishme për zhvillimin e trurit. Arkitektura e trurit ndërtohet gradualisht, duke filluar para lindjes, ndërsa përvojat dhe marrëdhëniet e hershme ndikojnë në mënyrën se si formohen dhe forcohen lidhjet nervore. Sipas Harvard Center on the Developing Child, në vitet e para formohen më shumë se një milion lidhje të reja nervore në sekondë; kjo është periudha më aktive për krijimin e lidhjeve, megjithëse truri mbetet i aftë të ndryshojë dhe të mësojë gjatë gjithë jetës.
Kjo nuk do të thotë se pas moshës 3, 5 apo 7 vjeç “është tepër vonë”. Zhvillimi vazhdon gjatë gjithë jetës. Por sa më herët të identifikohet një vështirësi dhe të ofrohet mbështetja e përshtatshme, aq më shumë mundësi kemi të ndërtojmë aftësi themelore dhe të parandalojmë që një vështirësi të ndikojë më tej në komunikim, të nxënë, sjellje dhe pjesëmarrje.
Çfarë mund të vërejnë prindërit dhe kur duhet të takojnë një profesionist?
	Çfarë mund të vërejë prindi?

	Kur është momenti të bëhet vlerësim për fëmijën?


	Të folurit dhe komunikimi

	Fëmija flet më pak se sa pritet për moshën, nuk përdor fjalë ose gjeste për të shprehur nevojat, ose ka vështirësi të kuptojë atë që i thuhet.


	Kontakti dhe ndërveprimi me të tjerët

	Fëmija ka pak interes për të bashkëvepruar me të tjerët, e ka të vështirë të luajë me fëmijët ose të ndajë vëmendjen dhe interesin me të tjerët.


	Lëvizja dhe përdorimi i motorikës së madhe dhe fine

	Fëmija ka vështirësi në ecje, vrapim, ekuilibër, koordinim, përdorimin e motorikës ose në aktivitete që kërkojnë lëvizje të imta (motorika fine).


	Loja dhe të mësuarit
	Fëmija ka vështirësi të imitojë, të ndjekë udhëzime të thjeshta, të luajë në mënyrë të përshtatshme për moshën ose të mësojë aftësi të reja.


	Sjellja dhe reagimet

	Fëmija ka reagime shumë të forta ndaj zhurmave, prekjes, ndryshimeve në rutinë ose e ka të vështirë të qetësohet dhe të menaxhojë emocionet.


	Aftësitë e përditshme

	
	Fëmija ka vështirësi të kryejë në mënyrë të pavarur aktivitete të përshtatshme për moshën, si ushqyerja, veshja, përdorimi i tualetit apo rutina të tjera të përditshme.







Të kërkosh ndihmë në kohë është një hap drejt zhvillimit
Një nga hapat më të vështirë për një prind mund të jetë pranimi se fëmija ka nevojë për një vlerësim ose terapi. Frika, krahasimi me fëmijët e tjerë dhe mendimi “do t’i kalojë vetë” janë të kuptueshme. Megjithatë, kërkimi i ndihmës nuk është pranim i dështimit dhe as vendosje e një diagnoze mbi fëmijën. Është një akt kujdesi.
Prindi nuk ka nevojë ta dijë vetë se çfarë diagnoze apo vështirësie mund të ketë fëmija. Roli i tij është të vërejë, të pyesë dhe të kërkojë një vlerësim të përshtatshëm dhe profesional nga një ekip multidisiplinar. Profesionistët më pas përcaktojnë se cilat fusha duhen vlerësuar dhe çfarë lloj mbështetjeje është e nevojshme.
Çfarë rekomandojmë ne si “Shoqata Vlera”
1. Mos prisni që shqetësimi të zhduket vetë. Nëse një vështirësi përsëritet dhe ju shqetëson, kërkoni mendim profesional. Vlerësimi sjell qartësi.
2. Filloni me një vlerësim të individualizuar. Çdo fëmijë është unik. Vlerësimi duhet të shohë forcat dhe nevojat e fëmijës, jo vetëm vështirësitë.
3. Zgjidhni profesionistë të kualifikuar. Kërkoni terapistë të trajnuar, me përvojë pune me fëmijë dhe me qasje të përshtatur sipas nevojave të fëmijës. Ndërhyrja cilësore duhet të jetë e planifikuar dhe e matshme.
4. Bashkëpunoni me terapistin. Prindi është pjesë e ekipit. Strategjitë e thjeshta të përdorura në shtëpi dhe komunikimi i rregullt me profesionistin e rrisin vazhdimësinë e mbështetjes.
5. Mos e krahasoni fëmijën tuaj me të tjerët. Krahasimi krijon ankth dhe nuk jep informacion të saktë. Pyetja më e dobishme është: “Çfarë mund të bëjë fëmija im sot dhe çfarë duam ta ndihmojmë të bëjë më pas?”
6. Shikoni përtej një aftësie të vetme. Synimi i ndërhyrjes është zhvillimi i aftësive funksionale: komunikimi, ndërveprimi, vetërregullimi, loja, pavarësia dhe pjesëmarrja në jetën familjare e sociale.
Intervenimi i hershëm është edhe mbështetje për prindin
Intervenimi i hershëm nuk duhet të shihet si terapi vetëm për fëmijën. Familja ka nevojë për informacion, udhëzim dhe mbështetje. Organizata Botërore e Shëndetësisë thekson rëndësinë e kujdesit të përgjegjshëm dhe aktiviteteve të hershme të të nxënit, si dhe të mbështetjes së kujdestarëve. Për fëmijët me vonesa ose aftësi të kufizuara zhvillimore, kujdesi i ndjeshëm dhe mbështetja familjare janë pjesë e rëndësishme e ndërhyrjes.

	MESAZHI YNË PËR PRINDËRIT
“Mos prisni që shqetësimi të bëhet më i madh për të kërkuar ndihmë. Të veprosh herët nuk do të thotë të frikësohesh për të ardhmen e fëmijës — do të thotë t’i krijosh atij më shumë mundësi pët zhvillim.”

